Troels Lund Poulsen (V), 2008-06-03:
Socialdemokraterne har foreslået, at vi går i gang med at opdatere vores viden om bæredygtighed og sætter klare mål for bæredygtigheden.
Jeg vil gerne i dag starte med at slå fast, at jeg er fuldstændig enig i, at vi skal have en strategi for bæredygtig udvikling med klare mål, men det er også min vurdering, at det ikke er nødvendigt med et beslutningsforslag i forhold til det, som er fremlagt af Socialdemokraterne.
Der skal ikke være nogen tvivl om, at regeringen ønsker at sikre et grønt og bæredygtigt samfund; det er en af regeringens store opgaver.
De næste generationer skal have lige så meget glæde af naturen, som vi har, og vi har stor udfordring i, at økonomisk vækst ikke belaster vores sundhed eller miljø.
Det, jeg mener der er behov for, er, at vi får arbejdsro til at gøre arbejdet med bæredygtighedsstrategien færdigt, og derudover er der selvfølgelig behov for, at man så får en politisk debat om de mål, som man sætter sig i bæredygtighedsstrategien.
I den forbindelse skal jeg sige, at bæredygtighedsstrategien er på vej ind i den afsluttende fase.
Jeg kan i dag sige, at jeg ikke når at aflevere bæredygtighedsstrategien, som jeg har fortalt i Folketingets Miljø- og Planlægningsudvalg, her før sommerferien, men regner med at komme tilbage med en bæredygtighedsstrategi efter sommerferien - helt præcis hvornår det bliver, kan jeg endnu ikke oplyse.
Jeg må også indrømme, at det har været en lang proces med at lancere den endelige strategi for bæredygtig udvikling, men det er vigtigt for mig at pointere, at det er en proces, og at strategien har været igennem en grundig politisk bearbejdelse, og det er også en meget udbytterig bearbejdelse.
I mit univers er bæredygtig udvikling ikke en opgave, som regeringen eller staten alene varetager.
Det har været nødvendigt at afsætte tid og energi til at gennemføre en lang række initiativer til at nå til det punkt, hvor vi er nu.
Vi har bl.a. også udgivet et debatoplæg, der hedder »Grønt ansvar - Regeringens debatoplæg om en strategi for bæredygtig udvikling«, og holdt mange møder med erhvervsliv, skoler og kommuner.
Med de mange initiativer er det faktisk lykkedes at sætte bæredygtighed på dagsordenen.
Samtidig har vi haft succes med at inddrage andre aktører i arbejdet, og det er vigtigt, hvis vi skal sikre, at der er bred opbakning og tillid til den politik, vi fører for bæredygtig udvikling.
Der er ingen tvivl om, at der er kommet mange gode og nye forslag, som det nu er vores opgave at vurdere, når vi gennemskriver den endelige strategi.
Strategien vil beskrive udfordringer inden for væsentlige temaer og vil fastsatte mål og initiativer, som viser, hvordan vi når at håndtere disse.
I dag vil jeg ikke gå ned i detaljer om, hvordan strategien konkret kommer til at være, men den vil bl.a. sætte fokus på miljø og sundhed og se på truslen mod biodiversitet.
Den vil også komme ind på, hvilke udfordringer vores måde at leve og producere på giver et bæredygtigt samfund.
Det er et stort arbejde at få en samlet bæredygtig strategi færdig.
Her er det jo vigtigt at sige, at Miljøministeriet er sekretariat for strategien, og derfor er det også vigtigt, at vi får et aktivt medspil fra de øvrige ministerier, som vi har et tæt samarbejde med.
Vejen mod et bæredygtigt samfund rummer tre spor:
For det første har vi selve strategien, for det andet er det indikatorerne, som viser os, om vi er på rette vej, og for det tredje er der dialog og inddragelse.
Det er helt afgørende at få disse tre spor til at spille sammen og matche hinanden.
Der er i øjeblikket ved at blive lagt sidste hånd på opdateringen af regeringens indikatorer for bæredygtig udvikling; indikatorerne vil være klar inden sommeren 2008.
Vi vil se på, om det eksisterende indikatorsæt, som vi har i dag, er tilstrækkeligt og relevant for den kommende strategi.
Måske bliver der behov for at tilføje nye eller justere dem, vi har.
Det er rigtigt, at arbejdet med indikatorerne i en periode har været stillet i bero, men det er der faktisk nogle helt naturlige forklaringer på, som jeg også tidligere har oplyst i et åbent samråd i Folketingets Miljøudvalg.
Der er primært tre grunde til, at arbejdet med indikatorerne har ligget stille.
For det første har det ikke givet mening at arbejde videre på indikatorer uden at skele til den kommende strategi for bæredygtig udvikling.
For det andet ønsker vi en mere generel revision af indikatorarbejdet.
Tidligere har vi opereret med to sæt indikatorer, nemlig Miljøministeriets sæt for natur og miljø og regeringens sæt for bæredygtig udvikling.
Fremover er det vores mål kun at arbejde med et sæt af indikatorerne.
Vi vil derfor i forlængelse af strategien justere og lade de to sæt indikatorer smelte sammen, og det sæt af indikatorer skal være vores fremtidige platform til at beskrive udviklingen mod et bæredygtigt samfund.
For det tredje har vi også ventet på Europa-Kommissionens sæt med deres bæredygtighedsindikatorer; det kom som bekendt på banen i efteråret 2007.
Vi har endnu ikke taget stilling til, hvordan vi skal formidle den endelige strategi for indikatorerne.
Som jeg har sagt mange gange, vil denne regering gerne måles på sine resultater, og vi skal finde en god måde at formidle opfølgningen af den nye bæredygtighedsstrategi på.
Det er mit mål, at alle på en nem og overskuelig måde skal kunne følge med i, hvordan det går.
Som det fremgår, har regeringen allerede sat gang i en lang række initiativer, som alle har det samme sigte som beslutningsforslaget, nemlig at udarbejde en strategi for bæredygtig udvikling, og på den baggrund agter jeg ikke at støtte beslutningsforslaget.